ORDE do 26 de febreiro de 2010 pola que se convocan para o ano 2010, en réxime de concorrencia competitiva, subvencións a proxectos colectivos de xestión pesqueira de asistencia técnica e de control de acceso ao recurso e se particulariza o seu importe global máximo.
CONSELLERÍA DO MAR — III. OUTRAS DISPOSICIÓNS — 05/03/2010

Mediante orde da Consellería de Pesca e Asuntos Marítimos do 5 de decembro de 2008 (DOG nº 240, do 11 de decembro) aprobáronse as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira e estableceuse a súa convocatoria para o ano 2009. Nos seus artigos 3 e 11 dispón que anualmente se publicarán os importes máximos de concesión de axudas na correspondente anualidade e nas sucesivas (para o caso de investimentos plurianuais), así como os períodos de presentación de solicitudes para cada unha das anualidades 2010 a 2013. Os importes consignados en cada convocatoria, así como as aplicacións a que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
O número máximo de anualidades vén establecido no artigo 6, que dispón que se poderán presentar proxectos de carácter plurianual sen que a súa duración poida exceder catro exercicios orzamentarios. A subvención que neste caso se conceda aterase aos límites establecidos para os compromisos de gasto plurianuais no artigo 58 do texto refundido da Lei de réxime financeiro e orzamentario de Galicia. Neste mesmo artigo 6, no cal se establecen os proxectos que poden ser obxecto de subvención, disponse que en función dos resultados acadados e das dispoñiblidades orzamentarias, nos sucesivos períodos de convocatoria, poderán excluírse algunha das categorías incluídas no número 1 dese artigo.
Por todo o exposto, esta consellería
DISPÓN:
Artigo 1º.-Obxecto.
Esta orde ten por obxecto convocar para o ano 2010, en réxime de concorrencia competitiva, as subvencións aos proxectos colectivos de xestión pesqueira reguladas por Orde do 5 de decembro de 2008 (DOG nº 240, do 11 de decembro) e recollidas no seu artigo 6.1º, alíneas a.1 (asistencia técnica) e a.2 (control de acceso ao recurso).
Artigo 2º.-Prazo de presentación de solicitudes.
O prazo de presentación de solicitudes será dun mes contado desde o día seguinte ao da publicación desta orde.
As solicitudes dirixiranse á persoa titular da Dirección Xeral de Ordenación e Xestión dos Recursos Mariños, da Consellería do Mar, segundo o modelo que figura no anexo I desta orde, que se poderá descargar en formato electrónico na epígrafe Servizos de Administración electrónica da páxina web
http://webpesca.xunta.es
, e presentaranse no Rexistro Único e de Información do complexo administrativo de San Caetano ou no de calquera das delegacións territoriais da Xunta de Galicia e nos departamentos territoriais da Consellería do Mar, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Coa solicitude presentarase a documentación indicada no artigo 12 da Orde do 5 de decembro de 2008.
Artigo 3º
No ano 2010 as axudas concederanse con cargo á aplicación orzamentaria 14.03.723A.770.1 dos orzamentos de gastos da Comunidade Autónoma de Galicia para o ano 2010.
Os importes máximos das subvencións que se concedan en 2010 ascenderán a cincocentos mil euros (500.000 ).
De conformidade co disposto no artigo 3.3º das bases reguladoras, este importe, así como as aplicacións ás cales se impute, poderá ser ampliado en función das dispoñibilidades orzamentarias, sen que iso dea lugar a un novo prazo de presentación de solicitudes, salvo indicación expresa en contrario na orde que se publique para o efecto.
Disposición transitoria
Única.-Con vixencia exclusiva para o ano 2010, non poderán obter a condición de beneficiarios nesta convocatoria as confrarías de pescadores.
Disposición derradeira
Única.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 26 de febreiro de 2010.
Rosa Mª Quintana Carballo
Conselleira do Mar
Ver referencia pdf "04400D006P012.PDF"
Ver referencia pdf "04400D007P018.PDF"